b'\n_START_ARTICLE_\nPeptidoglikan\n_START_PARAGRAPH_\nPeptidoglikan je polimer z veliko molekulsko maso, sestavljen iz verig glikozaminoglikanov, ki so pre\xc4\x8dno povezane z oligopeptidi. So sestavina bakterijskih celi\xc4\x8dnih sten. V polimeru so sladkorne in aminokislinske komponente; sladkorni del predstavljata izmenjujo\xc4\x8da se N-acetilglukozamin in N-acetilmuraminska kislina, povezana z vezjo \xce\xb2-(1,4). Na N-acetilmuraminsko kislino se pripenja oligopeptid s tremi do petimi aminokislinskimi ostanki. Te peptidne verige se lahko pre\xc4\x8dno premre\xc5\xbeujejo s peptidnimi verigami sosednjih polimernih molekul in tako nastaja trirazse\xc5\xbenostna mre\xc5\xbea. Pri nekaterih arhejah se v celi\xc4\x8dni steni pojavlja soroden polimer, imenovan psevdopeptidoglikan, kjer sta z vezjo \xce\xb2-(1,3) povezana N-acetilglikozamin in N-acetiltalosaminuronska kislina. Zato so celi\xc4\x8dne stene teh arhej neob\xc4\x8dutljive na lizocime. Peptidoglikan je pomembna strukturna sestavina bakterijskih celi\xc4\x8dnih sten, saj daje celicam trdnost in jih \xc5\xa1\xc4\x8diti pred osmotskim tlakom v citoplazmi. Ima tudi vlogo pri celi\xc4\x8dni delitvi._NEWLINE_Peptidoglikanka plast je bistveno debelej\xc5\xa1a pri grampozitivnih bakterijah (20\xe2\x80\x9380\xc2\xa0nm) kot pri gramnegativnih bakterijah (7\xe2\x80\x938\xc2\xa0nm). Peptidoglikan predstavlja okoli 90\xc2\xa0% suhe mase grampozitivnih bakterij, a le 10\xc2\xa0% suhe mase gramnegativnih bakterij. Pri grampozitivnih bakterijah je peptidoglikan pomemben pri pritrjevanju bakterij na podlago in tudi za na\xc5\xa1e prepoznavanje in razvr\xc5\xa1\xc4\x8danje bakterij. Pri obeh, grampozitivnih in gramnegativnih bakterijah, lahko peptidoglikansko plast prehajajo delci, veliki do okoli 2\xc2\xa0nm.\n_START_SECTION_\nDelovanje antibiotikov\n_START_PARAGRAPH_\nNekateri antibiotiki, kot so penicilini, delujejo na tvorbo peptidoglikana, saj se ve\xc5\xbeejo na encime, imenovane penicilin ve\xc5\xbeo\xc4\x8de beljakovine ali transpeptidaze,. Ti encimi omogo\xc4\x8dajo pre\xc4\x8dno premre\xc5\xbeenje oligopeptidnih verig. Mutacije, ki povzro\xc4\x8dijo spremenjene oblike transpeptidaz, lahko povzro\xc4\x8dijo manj\xc5\xa1o u\xc4\x8dinkovitost antibiotikov oziroma celo odpornost proti njim. Penicilini delujejo ciljno na bakterijske celice, saj \xc5\xbeivalske (in s tem \xc4\x8dlove\xc5\xa1ke) celice ne vsebujejo celi\xc4\x8dne stene._NEWLINE_Telo samo poseduje snovi, ki razgrajujejo peptidoglikane (\xc2\xbbtelesu lastni antibiotiki\xc2\xab); to so lizocimi, ki se nahajajo npr. v solzah, in povzro\xc4\x8dijo prekinitev glikozidne vezi \xce\xb2-(1,4) in na ta na\xc4\x8din uni\xc4\x8dijo bakterijsko celi\xc4\x8dno steno.'